**TÁJÉKOZTATÓ**

**A VENDÉGLÁTÓ ÜZLETEK RÉSZÉRE**

A vendéglátó üzletek részére a jogszabályi környezet 2021. augusztus 19-től többlet követelményként a Nemzeti Turisztikai Adatszolgáltató Központba (továbbiakban: NTAK) történő regisztrációs és adatszolgáltatási kötelezettséget írja elő, mely kötelezettség könnyebb teljesíthetősége és a jogszabályi környezet értelmezhetősége érdekében egy gyakorlati tájékoztató anyagot állítottunk össze az alábbiak szerint:

1. **Regisztrációval érintett vendéglátó üzlettípusok**

Regisztrációra és a vendéglátó szoftveren keresztüli adatszolgáltatásra kötelezett üzlet az a **vendéglátó üzlet, amely nyugtaadási kötelezettségének pénztárgéppel köteles eleget tenni** a pénztárgépek műszaki követelményeiről, a nyugtakibocsátásra szolgáló pénztárgépek forgalmazásáról, használatáról és szervizeléséről, valamint a pénztárgéppel rögzített adatok adóhatóság felé történő szolgáltatásáról szóló rendelet alapján.

1. **Vendéglátó szoftver**

A vendéglátó üzletek az NTAK-ba történő adatszolgáltatást egy ún. **vendéglátó szoftveren** keresztül kötelesek teljesíteni, melyre vonatkozó részletes szabályokat a Magyar Közlöny 155[[1]](#footnote-1). száma tartalmazza, illetve a turisztikai térségek fejlesztésének állami feladatairól szóló törvény végrehajtásáról szóló 235/2019. (X. 15.) Korm. rendelet (továbbiakban: Vhr.) 2021. augusztus 19-én hatályba lépett módosításai.

A vendéglátó szoftver fogalma a Vhr. alapján: *„az adatszolgáltatásra kötelezett vendéglátó üzlet üzemeltető által kötelezően használt olyan informatikai program, amely a Nemzeti Turisztikai Adatszolgáltató Központ számára adatok továbbítására alkalmas.”*

A turisztikai térségek fejlesztésének állami feladatairól szóló 2016. évi CLVI. törvény (továbbiakban: Turizmus tv.) 9/G. §-a alapján a Magyar Turisztikai Ügynökség Zrt. a **fenti szoftvert térítésmentesen biztosítja a kereskedők részére**. A szoftver tekintetében további részletes információk az alábbi honlapokon várhatóak:

* [*https://mtu.gov.hu/*](https://mtu.gov.hu/)
* *https://info.ntak.hu/adatszolgaltatas*
1. **Regisztrációs kötelezettség**

A vendéglátó üzlet üzemeltetője a vendéglátó üzlet - amely nyugtaadási kötelezettségének pénztárgéppel köteles eleget tenni – NTAK-ba történő regisztrációját 2021. november 1. napjával köteles megkezdeni, az adatok szolgáltatására és továbbítására pedig 2022. július 1. napjától köteles a Turizmus tv. értelmében. A regisztrációt - továbbá a korábban regisztrált adatok módosítását és törlését is -

a) a vendéglátó üzlet üzemeltető - természetes személy vendéglátó üzlet üzemeltető esetében - **személyesen,**

b) a vendéglátó üzlet üzemeltető **törvényes képviselője** vagy

c) a vendéglátó üzlet üzemeltető által a **rendelkezési nyilvántartásban meghatalmazott személy köteles elvégezni** (ez esetben a vendéglátó üzlet üzemeltető a rendelkezési nyilvántartásban a meghatalmazottját bejelenti).

A regisztrációt végző természetes személy azonosítása az elektronikus ügyintézés és a bizalmi szolgáltatások általános szabályairól szóló törvény szerinti, a Kormány által biztosított elektronikus azonosítási szolgáltatás útján történik.

A regisztrációs eljárás során a regisztrációt végző természetes személy megadja a vendéglátó üzlet üzemeltetőre vonatkozóan a Vhr. 2. mellékletben meghatározott adatokat, melyek az alábbiak:

**Az üzemeltető**

**a) neve,**

**b) adószáma,**

**c) statisztikai számjele,**

**d) statisztikai főtevékenysége,**

**e) székhelye,**

**f) levelezési címe,**

**g) telefonszáma,**

**h) elektronikus levelezési címe,**

**i) a vendéglátó üzlet üzemeltetői tevékenységének kezdőnapja,**

**j) vendéglátó üzletek esetén a kereskedelmi tevékenységek végzésének feltételeiről szóló kormányrendelet szerinti vendéglátó üzlettípusa[[2]](#footnote-2).**

A sikeres azonosítást követően a regisztrációt végző természetes személy elvégzi a vendéglátó üzlet üzemeltető üzemeltetése alá tartozó valamennyi adatszolgáltatásra kötelezett vendéglátó üzlet regisztrációját a nyújtott szolgáltatásokra, valamint az általa kezelt vendéglátó szoftverre vonatkozó adatok megadásával. Az **NTAK üzemeltetője** sikeres regisztráció esetén az adatszolgáltatásra kötelezett vendéglátó üzlethez kapcsolódó **regisztrációs számot** ad.

A regisztrációt végző természetes személy jogosult a regisztráció során, illetve azt követően az NTAK elektronikus felületén az adott adatszolgáltatásra kötelezett vendéglátó üzlethez további felhasználókat rögzíteni a Felhasználói Szabályzatnak megfelelően.

Az NTAK üzemeltetője a **regisztrációt elutasítja, ha**

a) azt nem az arra jogosult kezdeményezte,

b) a regisztrálni kívánó vendéglátó üzlet üzemeltető adószáma megegyezik egy, már regisztrált vendéglátó üzlet üzemeltető adószámával.

1. **Adatváltozás bejelentése az NTAK-ba**

A regisztráció során megadott adatok változását a vendéglátó üzlet üzemeltető a változás bekövetkezését követően, legfeljebb **8 napon belül köteles** az NTAK elektronikus felületén átvezetni. Ha az üzemeltető hatósági adatszolgáltatás vagy a vendéglátó üzlet üzemeltető értesítése alapján tudomást szerez az adatszolgáltatásra kötelezett vendéglátó üzlet, illetve a vendéglátó üzlet üzemeltető NTAK-ban megadott adatainak változásáról, jogosult az NTAK elektronikus felületén az adatok módosítását elvégezni, amennyiben a vendéglátó üzlet üzemeltető azokat nem vezeti át a megadott határidőn belül.

A fentiek szerinti természetes személy által végzett regisztráció során megadott adatok változását az üzemeltető a változás bekövetkezését követően, legfeljebb 8 napon belül köteles az NTAK elektronikus felületén átvezetni. **Fontos felhívni a figyelmet arra, hogy abban az esetben, amennyiben egy vendéglátó üzlet üzemeltetését vendéglátó üzlet üzemeltetője befejezte és kérte a jegyzőtől annak az OKNYIR nyilvántartásból való törlését, akkor ezzel egyidejűleg köteles a vendéglátó üzlet regisztráció törlését is elvégezni az NTAK üzemeltetője által e célra működtetett elektronikus felületen.**

1. **Mi az az NTAK?**

A turisztikai ágazat eddigi legnagyobb és legátfogóbb fejlesztése az NTAK, amely 2019-ben kezdte meg működését. A Magyar Turisztikai Ügynökség felügyelete alatt működő digitális platform lehetővé teszi, hogy **valós időben legyen látható az ország összes szálláshelyének, vendéglátó üzletének és turisztikai attrakciójának anonim, forgalmi statisztikai adata.** A szoftvereken keresztül közvetlenül érkező adatokból elemzések készülnek **a turisztikai szakma adatvezérelt döntéshozatalának támogatására.** Az NTAK-nak markáns szerepe van a turisztikai és gasztronómiai ágazat fehérítésében is, hiszen a területileg illetékes önkormányzatok és a NAV is rálát a számukra releváns adatkörökre. A hatályos jogszabályok alapján az NTAK-ba minden hazai szálláshely-szolgáltató az összes szálláshelyét, minden vendéglátó üzlet kereskedője az adott vendéglátó üzletet és a magyar turisztikai attrakció üzemeltetői az attrakcióját regisztrálni köteles. A regisztrált vendéglátó üzletek a vendéglátó szoftveren keresztül szolgáltatnak naponta anonim statisztika adatokat a forgalmukról.

**NTAK elérhetőségei:**

ÜGYFÉLSZOLGÁLAT

Telefon: 06 1 550 1855 (a hét bármely napján 0-24 órában hívható)
E-mail: turisztika@1818.hu

Bővebb információ található rendszerről az NTAK honlapján: <https://info.ntak.hu/>

**NTAK üzemeltetője a Magyar Turisztikai Ügynökség Zrt. (MTÜ),** elérhetőségek: <https://mtu.gov.hu/>

1. **Az NTAK részére történő adatszolgáltatás rendje vendéglátó üzlet üzemeltetők esetén**

A vendéglátó üzlet üzemeltető az elektronikus felületen történő regisztrációját követően, a vendéglátó szoftver alkalmazásával, elektronikus formában biztosítja adatszolgáltatásra kötelezett vendéglátó üzletenként az adatszolgáltatás körébe tartozó adatok továbbítását.

A vendéglátó üzlet üzemeltető regisztrációját követően, az **első adatszolgáltatást megelőzően**, a vendéglátó üzlet üzemeltetőnek **el kell végeznie a vendéglátó szoftver és az NTAK közötti biztonságos hálózati kommunikációs kapcsolat létrehozatala érdekében a vendéglátó szoftver konfigurációját az elektronikus felületen közzétett tájékoztatónak megfelelően.**

Az üzemeltető a vendéglátó szoftver gyártója által kifejlesztett modul vonatkozásában a meghatározott műszaki feltételeknek való megfelelésről igazolást állít ki. Az igazolással rendelkező vendéglátó szoftver gyártója jogosult honlapján a vendéglátó szoftvert a Nemzeti Turisztikai Adatszolgáltató Központtal való kapcsolódásra alkalmas szoftverként feltüntetni. Az igazolás a modul vonatkozásában az igazolás kiállításának napján érvényes követelményeknek való megfelelést igazolja.

A vendéglátó szoftver és az NTAK közötti hálózati kommunikációs kapcsolatra képes modulokra vonatkozó műszaki és hitelesítési paramétereket, valamint a NTAK-kal való kapcsolódásra alkalmas szoftverek listáját az üzemeltető az elektronikus felületen közzéteszi. A biztonságos kommunikációs csatornán keresztül a vendéglátó szoftver az NTAK-kal automatikus hálózati kommunikációt tart fent. A hálózati kommunikáción keresztül a **vendéglátó szoftver legalább egy alkalommal a tárgynapot követő 24 órán belül automatikusan küldi a tárgynapra vonatkozóan a napi adatszolgáltatás körébe tartozó, személyes adatot nem tartalmazó, forgalmi jellegű adatokat.**

**A napi adatszolgáltatás** a nyilvántartásba vétel napja és a regisztráció megtörténtét követő időszakra vonatkozóan, a regisztrációt követő első adatszolgáltatással egyidejűleg teljesül. Ha az adatszolgáltatás üzemzavar vagy üzemszünet miatt meghiúsul, az adatszolgáltatást az üzemzavar vagy üzemszünet elhárultát követő napon teljesíteni kell.

Ha a **vendéglátó üzlet üzemeltetője a napi adatszolgáltatást** az üzemetető felhívása ellenére, ismételten **nem teljesíti**, az üzemeltető a vendéglátó üzlet üzemeltető hatósági ellenőrzését kezdeményezi a vendéglátó üzlet üzemeltető felügyeletét ellátó jegyzőnél.

A vendéglátó üzlet üzemeltető és a felhasználó az adott vendéglátó üzlethez kapcsolódó tevékenységére vonatkozó forgalmi adatokat, illetve egyéb, területi adatelemzésen alapuló forgalmi adatokra vonatkozó riportokat az elektronikus felületen keresztül megtekintheti és lekérdezheti.

**Felhívjuk a figyelmüket, hogy az NTAK-ba történő regisztrációval, az adatszolgáltatással és az alkalmazandó szoftverrel kapcsolatosan felmerülő kérdések esetén közvetlenül az MTÜ-hez tudnak fordulni! Az NTAK használatáról részletes információkkal szolgáló felhasználói segédletek az NTAK fent megjelölt oldaláról lesznek letölthetőek!**

**2021.08.19. napját követően tevékenységet megkezdő vendéglátó üzleteknek, amennyiben vendéglátó szoftver alkalmazására kötelesek lesz a fent ismertetettek alapján, kötelező az üzletben folytatott kereskedelmi tevékenység bejelentésével egyidejűleg nyilatkozni arról, hogy rendelkeznek az NTAK számára adatok továbbítására alkalmas vendéglátó szoftverrel!**

1. **Vendéglátóhely üzlettípusok bejelentése**

Felhívjuk a figyelmet, hogy a 2021. január 1-ig bejelentett vendéglátó üzletek esetén a 210/2009 Korm. rendelet 4. melléklet szerinti vendéglátó üzlettípust a vendéglátó üzlet üzemeltetője legkésőbb 2021. március 31-ig volt köteles bejelenteni a jegyzőnek. A 2021. augusztus 19-én hatályba lépett jogszabályi módosítások értelmében a **jegyző köteles 2021. október 31-ig hatósági ellenőrzés keretében ellenőrizni, hogy a vendéglátó üzletek ezen kötelezettségüknek eleget tettek-e**. Azonban ha a hatósági ellenőrzés során megállapításra kerül, hogy a vendéglátó üzlet üzemeltetője nem tett eleget ezen bejelentési kötelezettségének, **a jegyző a vendéglátó üzletet azonnali hatállyal - a kötelezettség teljesítéséig – köteles bezáratni.**

**Kérjük, hogy ezen szankció elkerülése érdekében azon vendéglátó üzletek üzemeltetői, akik ezen vendéglátó üzlettípus bejelentési kötelezettségének eddig nem tettek eleget azt haladéktalanul pótolják!** A bejelentést segítő nyomtatvány az alábbi linken elérhető:

<https://budavar.hu/kereskedok-uzletek/>

Nyomtatvány megnevezése: Nyilatkozat vendéglátó üzlettípusról (17. számú nyomtatvány). A nyomtatványt elektronikus úton pdf formátumban hitelesítést követően az [e-papir.gov.hu](http://e-papir.gov.hu/) oldalon keresztül lehetséges benyújtani. A nyomtatvány benyújtása illetékmentes. A nyomtatványon csak egy üzlettípus választható ki, kereskedőnek azt az üzlettípust kell megjelölnie, amely a leginkább jellemzi a vendéglátóhelyet!

**Az üzlettípus bejelentése az NTAK regisztráció feltételét is képezi, így azt a mulasztó vendéglátó üzleteknek mihamarabb pótolni szükséges hivatalunk felé elektronikus úton!**

Utolsó frissítés: Budapest, 2021. augusztus 26.

1. http://www.kozlonyok.hu/nkonline/index.php?menuindex=0400&pageindex=0400 [↑](#footnote-ref-1)
2. Pontos lista megtalálható a kereskedelmi tevékenységek végzésének feltételeiről szóló 210/2009. (IX. 29.) Korm. rendelet 4. mellékletében [↑](#footnote-ref-2)